b'\n_START_ARTICLE_\nGradnja tima\n_START_PARAGRAPH_\nGradnja tima je aktivnost, s katero \xc5\xbeelimo vplivati na razvoj skupine in ji pomagati, da izbolj\xc5\xa1a lastno u\xc4\x8dinkovitost, zadovoljuje potrebe svojih \xc4\x8dlanov ter izbolj\xc5\xa1a delovne pogoje.\n_START_SECTION_\nKaj je tim?\n_START_PARAGRAPH_\nTim je skupina ljudi, ki opravlja skupno delo. Usmerjena je k doseganju skupnega cilja, ali dokon\xc4\x8danju neke naloge. \xc4\x8clani so v timu med sabo visoko odvisni, saj cilje dosegajo z deljenim vodenjem, vzajemno odgovornostjo in u\xc4\x8dinkovitim delovanjem vseh \xc4\x8dlanov. Tim tako definiramo tudi kot soodvisno skupino posameznikov, ki skupaj dela na enotnem cilju in deli odgovornost za specifi\xc4\x8dne posledice v organizaciji. Vendar pa je tim ve\xc4\x8d kot le skupina ljudi. Najpomembnej\xc5\xa1a razlika je predvsem v notranji dinamiki odnosov. Znotraj tima posamezniki namre\xc4\x8d spoznavajo svojo medsebojno odvisnost in se zavedajo, da bodo cilje dosegli z vzajemno pomo\xc4\x8djo. Dober tim je tisti socialni sistem, ki daje posamezniku mo\xc5\xbenost izraziti svoje vrednote. V dobrem timu prihaja do sinteze teh vrednot, pri \xc4\x8demer nastaja nova kvaliteta le teh. Naju\xc4\x8dinkovitej\xc5\xa1i tim tako ni sestavljen iz naju\xc4\x8dinkovitej\xc5\xa1ih posameznikov, temve\xc4\x8d je tisti, ki v interakciji posameznikov daje najbolj\xc5\xa1e rezultate. V timu se \xc4\x8dlani ne posku\xc5\xa1ajo okoristiti na ra\xc4\x8dun drugih, saj delo sprejemajo za svojo last. Posamezniki sodelujejo pri odlo\xc4\x8ditvah, vendar razumejo, da mora vodja sam sprejeti kon\xc4\x8dno odlo\xc4\x8ditev, kadar je potrebno hitro ukrepati. Da bi dosegli cilje, ki so si jih kot tim zastavili, njihovi \xc4\x8dlani prispevajo svojo kreativnost, talent in znanje. Drug drugega spodbujajo k izra\xc5\xbeanju mnenj in ob\xc4\x8dutkov, saj \xc5\xbeelijo razumeti stali\xc5\xa1\xc4\x8da drugih \xc4\x8dlanov. Vse to se ka\xc5\xbee v prizadevanju za odprto in po\xc5\xa1teno komunikacijo in priznavanju konflikta kot normalnega pojava. V njem vidijo namre\xc4\x8d le prilo\xc5\xbenost za kreativnost in nove re\xc5\xa1itve, zato se ga trudijo razre\xc5\xa1iti konstruktivno. Za u\xc4\x8dinkovit tim je tako pomembno, da se \xc4\x8dlani dogovorijo o skupnem cilju in namenih.\n_START_SECTION_\nGradnja tima\n_START_PARAGRAPH_\nGradnja tima je ena najbolj u\xc4\x8dinkovitih intervencij, s katero posku\xc5\xa1amo vplivati na razvoj skupine. Je metoda, s katero \xc5\xbeelimo skupini pomagati, da izbolj\xc5\xa1a lastno u\xc4\x8dinkovitost, zadovoljuje potrebe svojih \xc4\x8dlanov in izbolj\xc5\xa1a delovne pogoje. Gre torej za \xc5\xa1irok spekter aktivnosti, ki se izvajajo v podjetjih, \xc5\xa1olah, \xc5\xa1portnih ekipah, verskih ali neprofitnih organizacijah, namenjene pa so izbolj\xc5\xa1anju u\xc4\x8dinkovitosti tima. Lahko pa na gradnjo tima gledamo tudi kot na filozofijo oblikovanja novih delovnih mest, pri \xc4\x8demer se zaposleni ne obravnavajo kot individualni delavci, temve\xc4\x8d \xc4\x8dlani soodvisnih timov. Gradnja tima se je razvila iz intervencij, usmerjenih v izbolj\xc5\xa1anje medosebnih odnosov na raven skupinsko orientiranih intervencij, s katerimi \xc5\xbeelimo pove\xc4\x8dati skupinsko u\xc4\x8dinkovitost, funkcioniranje in delo. Z gradnjo tima \xc5\xbeelimo tudi dose\xc4\x8di vi\xc5\xa1ji ob\xc4\x8dutek povezanosti in enotnosti. Gradnjo tima lahko v osnovi razdelimo na strokovno in zabavno. Pri prvi gre za programe, ki s strokovnim vodenjem pomagajo razvijati in spodbujati skupino, da stopi korak naprej. Bistvena je torej usmerjenost v profesionalni razvoj tima, s \xc4\x8dimer tim dosega bolj\xc5\xa1e rezultate, bolj zadovoljne zaposlene in spro\xc5\xa1\xc4\x8deno vzdu\xc5\xa1je. Taki programi potekajo ve\xc4\x8dinoma s pomo\xc4\x8djo prakti\xc4\x8dnih nalog, ki jim sledi poglobljena diskusija o aktivnosti. Pod zabavne programe gradnje mo\xc5\xa1tva pa \xc5\xa1tejemo tiste aktivnosti, ki so vselej zastavljene tako, da so skupini zadani izzivi, ki se re\xc5\xa1ujejo preko sodelovanja vseh \xc4\x8dlanov. Lahko gre za preproste zabavne igrice ali pa bolj kompleksne dejavnosti. Programi so zastavljeni tako, da med udele\xc5\xbeenci spodbujajo interakcije preko raznih zabavnih iger, nalog in izzivov. \xc4\x8clani se na tak na\xc4\x8din bolje spoznajo, v spro\xc5\xa1\xc4\x8denem vzdu\xc5\xa1ju pa tudi bolj pove\xc5\xbeejo. Ne samo, da se odnosi med posamezniki izbolj\xc5\xa1ajo, vzpostavijo se tudi nove vezi, kar pripomore k bolj\xc5\xa1emu sodelovanju in vzdu\xc5\xa1ju na delovnem mestu.\n_START_SECTION_\nZakaj izvajati gradnjo tima?\n_START_PARAGRAPH_\nGlavni namen razli\xc4\x8dnih gradenj tima je aktivno in izku\xc5\xa1enjsko u\xc4\x8denje medsebojnega sodelovanja. Dokazano je, da se novih znanj in spretnosti bolj u\xc4\x8dinkovito nau\xc4\x8dimo preko iger. Poleg tega nam gradnja tima lahko zaradi sodelovanja znotraj tima in tekmovanja nudi \xc4\x8dustveno izku\xc5\xa1njo, ki omogo\xc4\x8da bolj u\xc4\x8dinkovito u\xc4\x8denje. Dodatni element, ki govori v prid gradnje tima, pa je trening posameznih ve\xc5\xa1\xc4\x8din v kombinaciji s povratno informacijo \xe2\x80\x93 oboje je v timskih aktivnostih omogo\xc4\x8deno._NEWLINE_Kaj vse lahko razvijamo s pomo\xc4\x8djo gradnje tima? Re\xc5\xa1evanje problemov in konfliktov, vodenje sestankov, zavedanje pomembnosti timskega dela in morebitne ovire pri tem, povezanost tima, kreativnost, sposobnost komuniciranja, zaupanje, prevzemanje odgovornosti, odlo\xc4\x8danje, dajanje povratne informacije, usmerjanje k cilju.\n_START_SECTION_\nIzvajanje gradnje tima\n_START_PARAGRAPH_\nIzvajanje gradnje tima poteka z zaklju\xc4\x8denimi timi. Proces vklju\xc4\x8duje analizo prednosti posameznega tima (pri \xc4\x8demer se osredoto\xc4\x8damo na trenutne prednosti), zmanj\xc5\xa1evanje neu\xc4\x8dinkovitih na\xc4\x8dinov dela in pripravo na\xc4\x8drta za pove\xc4\x8danje nadaljnje u\xc4\x8dinkovitosti. Pomembno je, da je vsaka aktivnost strukturirana, s \xc4\x8dimer s spodbuja aktivna vpletenost vseh udele\xc5\xbeencev._NEWLINE_Aktivnosti, ki jih lahko vklju\xc4\x8dimo v gradnjo tima, so razne vaje, igre, simulacije, igre vlog. Lahko gre za ekipni rafting, bobnarsko seanso, hitrostno premagovanje poligonskih ovir, grajenje razli\xc4\x8dnih zato\xc4\x8di\xc5\xa1\xc4\x8d, igre z vrvmi, lov na zaklad \xe2\x80\xa6 Dejavnosti se lahko izvajajo v zaprtem prostoru, ali pa zunaj. Notranji programi se nana\xc5\xa1ajo predvsem na definiranje vrednot, ciljev in poslanstva tima, medtem ko se zunanji nana\xc5\xa1ajo na motivacijo, sodelovanje in vzpostavljanje zaupanja med \xc4\x8dlani. Za slednje je ve\xc4\x8dkrat zna\xc4\x8dilno \xc5\xa1e vpletanje adrenalinskih dejavnosti, pri \xc4\x8demer se posamezniki kot skupina znajdejo pred novim izzivom, ki jim predstavlja nepoznano situacijo. Vsem programom je tako skupno, da morajo posamezniki med seboj sodelovati in se znajti v novih izzivih, pri \xc4\x8demer se na zabaven na\xc4\x8din spoznavajo in posledi\xc4\x8dno pove\xc5\xbeejo._NEWLINE_Za\xc4\x8detek gradnje tima je obi\xc4\x8dajno sestavljen iz manj zahtevnih aktivnosti, ki skupino ogrejejo in jo pripravijo na aktivno sodelovanje tekom treninga. Za\xc4\x8dnejo tudi proces u\xc4\x8denja, saj skupina za\xc4\x8dne ugotavljati, v katerih okoli\xc5\xa1\xc4\x8dinah je najbolj u\xc4\x8dinkovita. Za\xc4\x8detne aktivnosti so posebej pomembne, ko se \xc4\x8dlani skupine pred tem ne poznajo. Tekom treninga zvi\xc5\xa1ujemo nivo zahtevnosti. Skupina tako deluje predvsem na ve\xc5\xa1\xc4\x8dinah komunikacijske kompetentnosti, spretnem re\xc5\xa1evanju problemov in koordinaciji. Pri zahtevnej\xc5\xa1ih vajah pridejo do izraza tudi ve\xc5\xa1\xc4\x8dine upravljanja s \xc4\x8dustvi.'